[{"text_idx": "#000000", "text": "Cefnogi banciau bwyd a grwpiau cymunedol drwy roi llyfr yn anrheg"}, {"text_idx": "#000001", "text": "Llywodraeth Cymru yn cefnogi banciau bwyd a grwpiau cymunedol lleol drwy roi llyfr yn anrheg i blant a phobl ifanc ledled Cymru"}, {"text_idx": "#000002", "text": "Mae grwpiau cymunedol a banciau bwyd ledled Cymru wedi ychwanegu llyfrau plant at y rhestr o adnoddau a chymorth y gallant eu darparu i deuluoedd o\u2019r gwanwyn hwn ymlaen."}, {"text_idx": "#000003", "text": "Fel rhan o fuddsoddiad Llywodraeth Cymru ar gyfer ymgyrch rhoi llyfr yn anrheg, mae Cyngor Llyfrau Cymru wedi cyflenwi dros 40,000 o lyfrau i\u2019r banciau bwyd, sefydliadau cymunedol a grwpiau lleol eraill er mwyn sicrhau bod llyfrau ar gael i blant a phobl ifanc yn eu cymunedau lleol."}, {"text_idx": "#000004", "text": "Mae meithrin cariad at ddarllen yn greiddiol i waith Cyngor Llyfrau Cymru. Ers dechrau pandemig Covid-19, mae wedi cynnal nifer o ymgyrchoedd rhoi llyfr yn anrheg gyda grwpiau dethol megis teuluoedd, gofalwyr ifanc a phlant sy\u2019n derbyn gofal. Roedd darparu llyfrau ac adnoddau yn un ffordd o gefnogi plant a theuluoedd trwy effeithiau\u2019r pandemig, sef gorfod ynysu\u2019n gymdeithasol a\u2019r effaith ar eu lles a\u2019u hiechyd meddwl a\u2019u canlyniadau addysgol."}, {"text_idx": "#000005", "text": "Un o brif amcanion y rhaglen Caru Darllen Ysgolion a rhoi llyfr yn anrheg i blant yw darparu dewis o adnoddau darllen deniadol o ansawdd uchel i deuluoedd eu defnyddio gartref."}, {"text_idx": "#000007", "text": "\u201c... elwa ar y pleser a geir o ddarllen\u201d"}, {"text_idx": "#000009", "text": "\u201cLlawer o blant a rhieni hapus\u201d"}, {"text_idx": "#000011", "text": "Dyma\u2019r cam cyntaf wrth i Gyngor Llyfrau Cymru gyflawni cynllun rhoi llyfr yn anrheg Llywodraeth Cymru. Cam nesaf y buddsoddiad gwerth miliynau o bunnoedd i ymgysylltu a\u0302 darllen fydd rhoi llyfr yn anrheg i bob dysgwr rhwng 3 ac 16 oed drwy bob ysgol wladol yng Nghymru, a chynllun Rhoi Llyfr yn Anrheg i Ysgolion, lle bydd pob ysgol wladol yn derbyn detholiad arbennig o lyfrau ar gyfer eu llyfrgell."}, {"text_idx": "#000012", "text": "Bydd y cynllun Caru Darllen Ysgolion yn golygu bod pob dysgwr ledled Cymru yn cael mynediad cyfartal at ystod amrywiol o lenyddiaeth apelgar o safon, yn y Gymraeg a\u2019r Saesneg, sydd wedi\u2019i dewis yn arbennig ar gyfer plant a phobl ifanc."}, {"text_idx": "#000013", "text": "Dywedodd Gweinidog y Gymraeg ac Addysg, Jeremy Miles: \u201cMae darllen yn sgi\u0300l sylfaenol ym mron pob agwedd ar fywyd. Rwyf am danio\u2019r angerdd tuag at ddarllen ar gyfer ein holl blant a theuluoedd. Drwy\u2019r cynllun cyffrous hwn i roi llyfr yn anrheg, fel rhan o\u2019r buddsoddiad ychwanegol o \u00a35m gan Lywodraeth Cymru, rwyf am sicrhau bod gan bob dysgwr yng Nghymru ei lyfr ei hun i\u2019w gadw.\u201d"}, {"text_idx": "#000016", "text": "Bydd gan Gymru fwy o sianeli newyddion digidol pwrpasol yn y Gymraeg o Ebrill 2022 ymlaen wrth i Gyngor Llyfrau Cymru gyhoeddi pwy fydd yn derbyn cyllid y gwasanaeth newyddion digidol am y 4 blynedd nesaf."}, {"text_idx": "#000017", "text": "Bydd Golwg 360 a Corgi Cymru yn derbyn cyllid blynyddol o \u00a3100,000 yr un dan y cytundeb newydd, a fydd yn parhau o Ebrill 2022 tan Fawrth 2026."}, {"text_idx": "#000018", "text": "Dyfarnwyd y grantiau yn dilyn proses dendro agored, sy\u2019n gwahodd ceisiadau i ddarparu gwasanaeth newyddion digidol pwrpasol yn y Gymraeg. Gweinyddir y grant gan Gyngor Llyfrau Cymru ar ran Llywodraeth Cymru, gyda phanel annibynnol yn dyfarnu\u2019r cyllid."}, {"text_idx": "#000020", "text": "\u201cCyflwynodd y ddau gwmni gynigion cyffrous a gwahanol i\u2019r panel grantiau annibynnol gan ddangos sut y bydden nhw\u2019n darparu gwasanaethau newyddion o ansawdd uchel a fydd yn apelio at ddarllenwyr ar draws Cymru, gyda straeon a chynnwys sydd yn berthnasol, yn hygyrch a chyda llais Cymreig cryf."}, {"text_idx": "#000021", "text": "\u201cRydym ni\u2019n falch iawn i allu dyfarnu\u2019r cyllid grant i\u2019r ddau gwmni a rhoi mwy o ddewis nag erioed i bobl dderbyn eu newyddion dyddiol yn y Gymraeg trwy amrywiaeth o blatfformau digidol.\u201d"}, {"text_idx": "#000024", "text": "\u201cBydd y buddsoddiad gan Gyngor Llyfrau Cymru yn ein galluogi, gobeithio, i ddatblygu gwasanaeth masnachol hyfyw yn yr iaith Gymraeg ac ychwanegu at luosogrwydd o fewn tirwedd y cyfryngau yng Nghymru.\u201d"}, {"text_idx": "#000025", "text": "Gallwch chi ddilyn newyddion Golwg 360 ar Golwg360 \u2013 Newyddion, materion cyfoes, chwaraeon a chelfyddau \u2013 y diweddara yn ddi-dor yn y Gymraeg."}, {"text_idx": "#000026", "text": "Bydd Corgi.Cymru yn cael ei lansio ar 25 Ebrill 2022. Gallwch chi ddilyn newyddion Corgi ar "}, {"text_idx": "#000029", "text": "Drama afaelgar mewn cyfnod o ryfel... chwedlau hynafol wedi\u2019u hadrodd o\u2019r newydd... stori\u2019n myfyrio ar rym iachaol natur a chymeriadau lliwgar o fyd hanes Cymru. Bydd Cyngor Llyfrau Cymru yn cyhoeddi\u2019r teitlau sydd wedi cyrraedd rhestr fer llyfrau Saesneg Gwobrau Tir na n-Og 2022 ar y Radio Wales Arts Show am 18:30 nos Wener, 11 Mawrth. Mae\u2019r gwobrau eleni yn gymysgedd eclectig o\u2019r gorau o straeon o Gymru a straeon am Gymru a gyhoeddwyd yn 2021."}, {"text_idx": "#000030", "text": "Gwobrau Tir na n-Og ar gyfer llenyddiaeth plant a phobl ifanc yw\u2019r gwobrau hynaf a mwyaf poblogaidd o\u2019u bath yng Nghymru. Caiff y gwobrau eu trefnu\u2019n flynyddol gan Gyngor Llyfrau Cymru a\u2019u noddi gan CILIP Cymru. Maent yn anrhydeddu ac yn dathlu\u2019r awduron a\u2019r darlunwyr mwyaf creadigol a\u2019r deunyddiau darllen gorau i blant, naill ai yn y Gymraeg, neu drwy gyfrwng y Saesneg gyda dimensiwn Cymreig dilys."}, {"text_idx": "#000031", "text": "Dros y blynyddoedd, mae\u2019r gwobrau wedi\u2019u hennill gan rai o\u2019n prif awduron a darlunwyr gan gynnwys Manon Steffan Ros, Jac Jones a Catherine Fisher. Nod y gwobrau ydy dathlu darllen er pleser ac ysbrydoli dewisiadau darllen i ddarllenwyr ifanc. Trwy\u2019r gwobrau gall plant a phobl ifanc fwynhau a chael eu hysbrydoli gan straeon ac ysgrifennu o Gymru neu am Gymru."}, {"text_idx": "#000032", "text": "Dyma\u2019r rhestr fer ar gyfer llyfr Saesneg gyda dimensiwn Cymreig dilys (4\u201318 oed):"}, {"text_idx": "#000034", "text": "10 Stories from Welsh History that everyone should know gan Ifan Morgan Jones (darluniau gan Telor Gwyn) (Dragon Press, 2021)\u2018Cyflwyniad arbennig i ddeg ffigur allweddol a digwyddiadau yn hanes ein gwlad, gyda\u2019r wybodaeth wedi\u2019i chyflwyno mewn ffordd hynod hygyrch a darllenadwy, gyda darluniau trawiadol.\u2019"}, {"text_idx": "#000035", "text": "Swan Song gan Gill Lewis (Barrington Stoke Ltd, 2021)\u2018Llyfr hardd ac emosiynol am rym iachaol natur; er gwaethaf ei dynerwch telynegol a chain, mae iddo neges bwerus am obaith ac adferiad.\u2019"}, {"text_idx": "#000036", "text": "The Valley of Lost Secrets gan Lesley Parr (Bloomsbury Publishing Ltd, 2021)\u2018Stori afaelgar wedi\u2019i gosod yng nghymoedd de Cymru mewn cyfnod o ryfel, sydd yn llawn dirgelwch a chynllwynio ond caredigrwydd a chyfeillgarwch yn ogystal.\u2019"}, {"text_idx": "#000037", "text": "Bob blwyddyn, mae paneli annibynnol yn penderfynu ar y rhestr fer ac yn dewis yr enillwyr ar gyfer y gwobrau Cymraeg a Saesneg. Mae gan y beirniaid sydd ar y Panel Saesneg eleni \u2013 Alex Ball (Cadeirydd), Jannat Ahmed, Simon Fisher a Lydia Bundy \u2013 brofiad helaeth ac angerdd yngly\u0302n a\u0302 llenyddiaeth i blant."}, {"text_idx": "#000045", "text": "Mae manylion pellach am y gwobrau a\u2019r llyfrau sydd ar y rhestr fer ar gael ar wefan y Cyngor Llyfrau."}, {"text_idx": "#000048", "text": "Dirgelion, anturiaethau a direidi cyffrous... golwg ffres ar hanesion a chymeriadau Cymru... a straeon pwerus a grymusol am dyfu i fyny yng Nghymru heddiw. Bydd Cyngor Llyfrau Cymru yn datgelu\u2019r llyfrau Cymraeg sydd wedi cyrraedd rhestr fer Gwobrau Tir na n-Og ar raglen Heno ar S4C nos Iau, 10 Mawrth. Mae\u2019r gwobrau eleni yn gymysgedd eclectig o\u2019r gorau o straeon o Gymru a straeon am Gymru a gyhoeddwyd yn 2021."}, {"text_idx": "#000049", "text": "Gwobrau Tir na n-Og yw\u2019r gwobrau hynaf a mwyaf poblogaidd o\u2019u bath ar gyfer llenyddiaeth plant a phobl ifanc yng Nghymru. Caiff y gwobrau eu trefnu\u2019n flynyddol gan Gyngor Llyfrau Cymru a\u2019u noddi gan CILIP Cymru. Maent yn anrhydeddu ac yn dathlu\u2019r awduron a\u2019r darlunwyr mwyaf creadigol a\u2019r deunyddiau darllen gorau i blant, naill ai yn y Gymraeg, neu drwy gyfrwng y Saesneg gyda dimensiwn Cymreig dilys."}, {"text_idx": "#000050", "text": "Gwil Garw a\u2019r Carchar Crisial, Huw Aaron, Llyfrau BrogaLlyfr llawn doniolwch, digwyddiadau dychmygus, bwystfilod arbennig, a phrif gymeriad sydd rhywsut yn gallu goroesi pob trallod ac anhrefn."}, {"text_idx": "#000052", "text": "Gwag y Nos, Sioned Wyn Roberts, AtebolStori lawn antur sy\u2019n hoelio sylw\u2019r darllenydd o\u2019r paragraffau cyntaf, ac yn portreadu byd estron y Wyrcws yn gynnil ac yn afaelgar."}, {"text_idx": "#000053", "text": "Hanes yn y Tir, Elin Jones, Gwasg Carreg GwalchCyfrol hardd sydd, yn symlrwydd y cyflwyniad a\u2019r ieithwedd, yn gwneud hanes cymhleth yn hygyrch i\u2019r darllenydd."}, {"text_idx": "#000056", "text": "Bob blwyddyn, mae paneli annibynnol yn penderfynu ar y rhestrau byrion ac yn dewis yr enillwyr ar gyfer y gwobrau Cymraeg a Saesneg. Y beirniaid ar y panel Cymraeg eleni oedd Alun Horan (Cadeirydd), Morgan Dafydd, Sara Yassine a Ceri Griffith \u2013 rhai sydd a\u0302 phrofiad helaeth ac angerdd yngly\u0302n a\u0302 llenyddiaeth i blant."}, {"text_idx": "#000063", "text": "Bydd y rhaglen lawn eleni yn helpu mwy o blant nag erioed i ddarganfod cariad at ddarllen."}, {"text_idx": "#000064", "text": "Mae elusen Diwrnod y Llyfr yn dathlu ei phen-blwydd yn 25 oed ddydd Iau, 3 Mawrth 2022, ac mae\u2019n gwahodd pawb i barti i ddathlu gorffennol, presennol a dyfodol darllen plant."}, {"text_idx": "#000065", "text": "Darllen er pleser yw\u2019r dangosydd mwyaf o lwyddiant plentyn yn y dyfodol \u2013 yn fwy felly nag amgylchiadau ei deulu, cefndir addysgol ei rieni neu eu hincwm.[1] Fodd bynnag, mae\u2019n mynd yn llai poblogaidd, ac mae ar ei lefel isaf ers 2005."}, {"text_idx": "#000066", "text": "Eleni, mae Diwrnod y Llyfr yn ysbrydoli plant a theuluoedd i ystyried eu hunain yn ddarllenwyr ac i ddarllen gyda\u2019i gilydd yn fwy rheolaidd."}, {"text_idx": "#000068", "text": "Llyfr \u00a31 newydd yn Gymraeg gan yr awdur, y bardd a\u2019r seren teledu plant nodedig Anni Lly\u0302n \u2013 Lledrith yn y Llyfrgell (Y Lolfa)\nAdnoddau hwyliog a lliwgar yn llawn syniadau am sut i ddathlu gyda pharti wedi\u2019i ysbrydoli gan ddarllen i nodi dathliadau\u2019r pen-blwydd yn 25 oed\nCystadleuaeth ar sianeli cyfryngau cymdeithasol Cyngor Llyfrau Cymru i ennill pentwr o 25 llyfr\nCystadleuaeth noddedig ar Awr Fawr Cyw (S4C) i annog plant ac ysgolion i anfon lluniau o\u2019u dathliadau a\u2019u gwisgoedd Diwrnod y Llyfr"}, {"text_idx": "#000070", "text": "Er mwyn ei gwneud yn hawdd i bawb gymryd rhan yn Niwrnod y Llyfr 2022 ac i annog dathliad o ddarllen, bydd cyfres o adnoddau ar-lein hefyd ar gael ar wefan Diwrnod y Llyfr, gan gynnwys taflenni gweithgaredd a chanllawiau trafod i athrawon, rhieni a gofalwyr."}, {"text_idx": "#000071", "text": "Yn ogystal, mae\u2019r Cyngor Llyfrau yn annog pobl i fynd draw i\u2019w siop lyfrau neu lyfrgell leol i ddarganfod pa lyfrau sy\u2019n cydio yn eu dychymyg. Bydd amrywiaeth o weithgareddau ar y diwrnod ei hun, a chyn hynny hefyd, gan gynnwys ymgyrch You Are A Reader ar y cyfryngau cymdeithasol, lle bydd awduron gwaddol Diwrnod y Llyfr, dylanwadwyr a thalentau o fydoedd teledu, ffilm, cerddoriaeth a llenyddiaeth yn rhannu eu hoff straeon ac yn annog plant a\u2019u teuluoedd i ymgolli mewn llyfrau a mwynhau darllen gyda\u2019i gilydd yn rheolaidd."}, {"text_idx": "#000072", "text": "Cymryd rhanDiolch i waith National Book Tokens ar y cyd a\u0302 chyhoeddwyr a llyfrwerthwyr, mae Diwrnod y Llyfr yn dosbarthu dros 15 miliwn o docynnau llyfrau gwerth \u00a31/\u20ac1.50 ledled y Deyrnas Unedig ac Iwerddon bob blwyddyn drwy ysgolion, meithrinfeydd, llyfrgelloedd, carchardai ac elusennau eraill. Yn ogystal, mae modd lawrlwytho\u2019r tocyn digidol untro o wefan Diwrnod y Llyfr."}, {"text_idx": "#000073", "text": "Gellir cyfnewid tocynnau am unrhyw lyfr \u00a31 rhwng dydd Iau, 17 Chwefror a dydd Sul, 27 Mawrth 2022 mewn siopau llyfrau, siopau llyfrau cadwyn ac archfarchnadoedd. Mae hefyd yn bosibl eu defnyddio fel cyfraniad o \u00a31/\u20ac1.50 tuag at unrhyw lyfr arall."}, {"text_idx": "#000075", "text": "Bydd y Cyngor Llyfrau ar gau o nos Iau, 23 Rhagfyr 2021 ac yn dychwelyd wedi\u2019r gwyliau ar ddydd Mawrth, 4 Ionawr 2022."}, {"text_idx": "#000081", "text": "Dan arweiniad yr awdur, artist theatr a hwylusydd celfyddydol Elgan Rhys a llu o awduron gwadd, bydd y cwrs yn cynnig gweithdai, sgyrsiau a thrafodaethau i ddatblygu eich crefft ysgrifennu creadigol i blant hy\u0302n 8-12 oed a phobl ifanc 12+ oed. Rydym yn croesawu ceisiadau gan awduron newydd sbon, ag awduron a\u0302 pheth profiad eisoes. Bydd 12 lle ar gael."}, {"text_idx": "#000082", "text": "Mae Elgan Rhys yn awdur, artist theatr a hwylusydd celfyddydol sy\u2019n dod o Bwllheli ac yn byw yng Nghaerdydd ers degawd. Elgan yw Rheolwr a Golygydd Creadigol cyfres Y Pump (Y Lolfa, 2021) ac awdur Tim (gyda Tomos Jones), nofel gyntaf y gyfres. Mae ei waith ar gyfer y theatr yn cynnwys Llyfr Glas Nebo (cyfarwyddwr, 2020), Woof (awdur, 2019), Chwarae (awdur a pherfformiwr, 2019-20) a Mags (awdur, 2018-9), ac mae wedi bod yn artist cyswllt gyda\u2019r Fra\u0302n Wen a Theatr Iolo. Mae hefyd yn un o Fodelau Ro\u0302l Stonewall Cymru, ac mae\u2019n gweithio ar brosiectau newydd ar gyfer theatr, ffilm a theledu ar hyn o bryd."}, {"text_idx": "#000084", "text": "Mae llyfrau yn llesol, yn enwedig i blant a phobl ifanc wrth iddynt geisio deall a dysgu am y byd o\u2019u cwmpas. Gall llyfrau da fod yn gwbl hudolus gan gludo\u2019r darllenydd i fydoedd gwahanol drwy rym geiriau a dychymyg yn unig. Daw cymeriadau ffuglennol yn ffrindiau da i\u2019r darllenwyr am sbel, gan gynnig cysur, ysbrydoliaeth ac arweiniad mewn bywyd. Yn o\u0302l adroddiad diweddar gan y National Literacy Trust, nododd 3 o bob 5 plentyn fod darllen yn gwneud iddynt deimlo yn hapusach, gyda hanner y plant yn nodi fod darllen yn eu galluogi i freuddwydio am y dyfodol. Ond beth all ddigwydd os nad yw plentyn yn adnabod eu hunain a\u2019u teuluoedd yn y llyfrau sydd ar gael?"}, {"text_idx": "#000085", "text": "Bydd y cwrs hwn yn gam ymarferol er mwyn sicrhau fod llyfrau Cymraeg i blant a phobl ifanc yn berthnasol i pob plentyn yng Nghymru. Drwy gynnig hyfforddiant i awduron a\u0302 phrofiadau byw perthnasol, y gobaith yw cyhoeddi mwy o lyfrau fydd yn cynnwys straeon ysbrydoledig am gymeriadau o amryw o gefndiroedd ethnig, cymeriadau sydd yn byw ag anableddau, a phortreadau o deuluoedd sydd yn cynnwys aelodau LHDTC+. Bydd llyfrau amrywiol hefyd yn sicrhau fod plant Cymru gyfan yn cael eu cyflwyno i\u2019r amrywiaeth bendigedig o gymunedau a chefndiroedd teuluoedd sydd yn bodoli, gan anelu i greu cenedlaethau mwy caredig ac eangfrydig i\u2019r dyfodol."}, {"text_idx": "#000086", "text": "Bydd y cwrs yma yn dwyn ynghyd unigolion o liw (o gefndiroedd Du, Asiaidd neu leiafrif ethnig arall); unigolion sydd yn byw ag anableddau neu salwch (meddyliol neu gorfforol); unigolion sy\u2019n uniaethu fel LHDTC+; neu unigolion fydd yn gallu esbonio yn eu geiriau eu hunain sut all eu profiadau bywyd unigryw gyfrannu tuag at ein hamcan o greu diwylliant llenyddol mwy cynhwysol ac amrywiol er budd ein darllenwyr ifanc. Nid oes angen profiad blaenorol o ysgrifennu cyn ymgeisio am le ar y cwrs hwn, na Chymraeg perffaith! \u2013 dim ond yr awydd i greu straeon ardderchog a\u2019r potensial i greu gwaith o safon fydd yn cyfareddu plant a phobl ifanc."}, {"text_idx": "#000087", "text": "Beth fydd yn digwydd ar y cwrs?"}, {"text_idx": "#000088", "text": "Gan gychwyn ar y prynhawn dydd Llun, bydd y criw o awduron a\u2019r tiwtor yn cychwyn y cwrs drwy drafod eu hoff lyfrau amrywiol i blant hy\u0302n a phobl ifanc. Gan archwilio\u2019r elfennau gorau o\u2019r llyfrau dan sylw, byddwn yn gosod seiliau ar gyfer datblygu gwaith gwych ein hunain yn ystod yr wythnos."}, {"text_idx": "#000089", "text": "Drwy weithdai grw\u0302p, sgyrsiau un-i-un, darlleniadau a sgyrsiau gan awduron gwadd ac unigolion o\u2019r diwydiannau creadigol, bydd y cwrs yn rhoi arweiniad ar sut i adeiladu ar eich crefft ysgrifennu creadigol er mwyn creu straeon i blant hy\u0302n (8-12) a phobl ifanc (12+)."}, {"text_idx": "#000090", "text": "Ar o\u0302l y cwrs, bydd Llenyddiaeth Cymru a Chyngor Llyfrau Cymru yn annog y rhwydwaith newydd o awduron i gadw mewn cysylltiad drwy gyfarfodydd digidol i drafod syniadau, heriau ac i rannu gwaith ar y gweill. Bydd cyfleoedd pellach i ddatblygu yn cael eu rhannu yn gyson er mwyn sicrhau fod yr awduron yn parhau i ysgrifennu yn yr hir dymor, a hyd yn oed mynd ymlaen i gyhoeddi eu gwaith."}, {"text_idx": "#000091", "text": "Cewch ragor o wybodaeth a ffurflen ymgeisio ar wefan Llenyddiaeth Cymru"}, {"text_idx": "#000094", "text": "Llywodraeth Cymru\u2019n cyhoeddi buddsoddiad o \u00a35m ar gyfer rhaglenni darllen a rhoi llyfr yn anrheg i blant a phobl ifanc ledled Cymru"}, {"text_idx": "#000097", "text": "Mae ein strategaeth 5 mlynedd sydd newydd ei chyhoeddi yn amlinellu gweledigaeth y Cyngor Llyfrau ar gyfer Cymru fel Cenedl o Ddarllenwyr ac yn tanlinellu ein hymrwymiad ni ein hunain i gynyddu ymgysylltu a\u0302 darllen ac ehangu\u2019r rhaglenni rhoi llyfr yn anrheg. Rwy\u2019n falch iawn fod Llywodraeth Cymru wedi cyndabod pwysigrwydd y cylch gwaith yma ac rydym yn edrych ymlaen at gydweithio a\u0302 nhw i gefnogi\u2019r rhaglen gyffrous ac uchelgeisiol hon.\u201d"}, {"text_idx": "#000098", "text": "Wrth gyhoeddi\u2019r cyllid newydd, dywedodd Jeremy Miles, Gweinidog y Gymraeg ac Addysg: \u201cMae sgiliau siarad, gwrando a darllen yn chwarae ro\u0302l hanfodol yn ein bywydau bob dydd. Os ydyn ni am gau\u2019r bwlch cyrhaeddiad rhwng disgyblion o gefndiroedd difreintiedig a\u2019u cyfoedion, mae gwella sgiliau darllen yn hanfodol."}, {"text_idx": "#000099", "text": "\u201cRhaid inni ysgogi cariad at ddarllen ymhlith plant ifanc er mwyn inni allu sicrhau bod ganddyn nhw\u2019r sgiliau a\u2019r arferion y bydd eu hangen arnyn nhw yn nes ymlaen mewn bywyd."}, {"text_idx": "#000100", "text": "\u201cMae darllen yn hanfodol i sicrhau bod pob dysgwr yn cael cyfle i fanteisio ar ehangder y Cwricwlwm newydd i Gymru. Ac mae nodau\u2019r cwricwlwm yn seiliedig ar wella llythrennedd a llafaredd ein dysgwyr iau.\u201d"}, {"text_idx": "#000101", "text": "Ychwanegodd y Gweinidog: \u201cRwy\u2019n hynod falch fy mod i\u2019n gallu dangos yr effaith bwysig y gall llyfrau, darllen a llafaredd ei chael ar wireddu potensial plant drwy roi llyfr i bob plentyn a pherson ifanc yng Nghymru: yn ogystal a\u0302 chyllid ar gyfer mwy o lyfrau mewn ysgolion ac i deuluoedd.\u201d"}, {"text_idx": "#000102", "text": "Ein Stori \u2013 lleisiau cyhoeddi heddiw"}, {"text_idx": "#000103", "text": "I nodi\u2019n pen-blwydd yn 60, comisiynwyd dwy ffilm fer, Ein Stori \u2013 lleisiau cyhoeddi heddiw ac Our Story \u2013 publishing voices today."}]